تنطع

**تنطع**
اللہ تعالیٰ کے شرعی حکم اور اس کی تقدیر دونوں اس بات پر متفق ہیں کہ بہترین کام وہ ہیں جو اعتدال کے درمیان ہوں اور دین (اسلام) غلو کرنے والے اور سخت بے پروا (جافی) دونوں کے درمیان ہے۔ پس جس طرح بے پروائی اور بے توجہی مذموم ہے، اسی طرح غلو اور تکلف (تنطع) بھی قول اور عمل دونوں میں قابلِ مذمت ہیں۔
## مفہومِ تنطع
تنطّع کے مفہوم کے بارے میں اہلِ لغت اور اہلِ شریعت نے متعدد معانی بیان کیے ہیں۔ یہ زیادہ تر اُس بناوٹ، تکلّف اور تصنّع پر بولا جاتا ہے جس میں آدمی فصاحت اور گفتگو میں تکلّف کرے یا ایسے امور میں سختی اور مبالغہ کرے جن تک اس کی عقل کی رسائی نہ ہو اور نہ ان سے اس کا کوئی تعلق ہو یا پھر نرمی اور اعتدال چھوڑ کر دین میں وہ سختی اختیار کر لے جس کا حکم اللہ نے نہیں دیا۔

ابو سعادات کہتے ہیں: متنطعین وہ لوگ ہیں جو کلام میں غلو اور تکلّف اختیار کرتے ہیں، اپنی آواز کو حد سے بڑھاتے ہیں اور حلق کی انتہا سے بولتے ہیں۔ یہ لفظ "نِطع" (فم کی چھت) سے لیا گیا ہے؛ پھر اسے ہر اس شخص کے لیے استعمال کیا جانے لگا جو قول یا فعل میں حد سے زیادہ گہرائی اور سختی اختیار کرے۔

خطابی کہتے ہیں: متنطع وہ ہے جو کسی معاملے میں حد سے زیادہ گہرائی میں جائے اور اس کی تحقیق و تفتیش میں تکلّف کرے، جیسا کہ اہلِ کلام کا طریقہ تھا یعنی وہ لوگ جو ان چیزوں میں داخل ہوتے تھے جن کا ان سے کوئی تعلق نہیں اور ایسی باتوں میں بحث کرتے جو ان کی عقل سے ماوراء تھیں۔
کتاب فيض القدير میں ہے: یہ وہ لوگ ہیں جو عبادت میں اتنا غلو کرتے ہیں کہ شریعت کے اصولوں سے تجاوز کر جاتے ہیں اور وسوسوں میں پڑ کر شیطان کے بہکانے میں آ جاتے ہیں۔

ان تمام اقوال کا حاصل یہ ہے کہ اہلِ کلام میں جو تکلّف کرنے والے لوگ تھے، وہ متنطع تھے؛ اسی طرح وہ لوگ جو گفتگو اور مخارجِ حروف میں حد سے زیادہ تصنّع کریں، وہ بھی متنطع کہلاتے ہیں؛ اور عبادت گزار اگر غلو اور حد سے زیادہ سختی اختیار کرے تو وہ بھی متنطع ہے۔
مختصر یہ کہ:
تنطع ہر اُس قول اور فعل میں حد سے زیادہ گہرائی، سختی اور تکلّف کا نام ہے۔
### اسلامی شریعت میں تنطّع
صحیح بخاری میں روایت ہے کہ رسول اللہ ﷺ نے فرمایا:
"بے شک دین آسان ہے اور جو کوئی دین میں سختی کرے گا وہ اس پر غالب آ جائے گی۔ پس میانہ روی اختیار کرو، قریب ترین (درست) طریقے کو اپناؤ، خوشخبری حاصل کرو اور صبح، شام اور رات کے کچھ حصے میں عبادت سے مدد لو۔"
ایک اور روایت میں ہے:
"اعتدال، اعتدال! اسی میں تم مقصد تک پہنچو گے۔"

حافظ ابن حجر نے فتح الباری میں ابن المنیر کے حوالے سے لکھا کہ اس حدیث میں نبوت کی نشانی ہے، کیونکہ ہم نے اور ہم سے
پہلے لوگوں نے بھی دیکھا ہے کہ جو دین میں تکلّف اور سختی کرتا ہے وہ تھک جاتا ہے — یعنی عبادت سے عاجز ہو جاتا ہے۔
حافظ کہتے ہیں:
اس سے مراد یہ نہیں کہ عبادت کے اعلیٰ ترین درجے کی طلب مذموم ہے، کیونکہ وہ پسندیدہ امور میں شامل ہے، بلکہ مراد وہ غلو اور افراط ہے جو انسان کو اکتاہٹ یا ضرورت سے زیادہ مبالغے تک پہنچا دے۔

ابن بطال نے طبری کے حوالے سے لکھا کہ رسول اللہ ﷺ کے تیسیر (آسانی) کے حکم میں دو حکمتیں پائی جاتی ہیں:
# انسان کو اُکتاہٹ اور تھکن سے بچانا۔
# نفس میں تکبّر اور خودپسندی سے حفاظت، تاکہ وہ اپنے عمل پر غرور نہ کرے اور خود کو دوسروں سے افضل نہ سمجھے، ورنہ ہلاکت میں پڑ جائے گا۔
### تنطّع کی مثالیں
اہلِ سنت والجماعت کے نزدیک تنطع کی چند مثالیں یہ ہیں:
نیکوں اور صالحین کی تعظیم کو اس حد تک لے جانا کہ شرک تک پہنچ جائے۔
مباح چیزوں کو بالکلیہ ترک کر دینا؛
جیسے:،
– گوشت یا روٹی نہ کھانا
– کتان اور روئی کا لباس نہ پہننا، صرف صوف پہننا
– نکاح سے اجتناب کرنا
اور یہ گمان کرنا کہ یہ اعلیٰ زہد ہے۔
بے اصل مسائل میں تفریعات کرنا جن کی کتاب، سنت یا اجماع میں کوئی بنیاد نہ ہو اور جو نادر الوقوع ہوں۔
### تنطّع کا شرعی حکم
ابن القیم نے اپنی کتاب الصلاة میں اور امام نووی نے ریاض الصالحین میں، یہ ذکر کیا ہے کہ دینی امور میں غلو اور تنطع ممنوع ہے  اور یہ سنتِ نبوی کے خلاف ہے۔
اور تقعر اور بناوٹ سے گفتگو کرنا بھی مکروہ ہے۔

اس بارے میں دلیل:
صحیح مسلم میں ابن مسعودؓ سے روایت ہے کہ رسول اللہ ﷺ نے فرمایا:
"متنطعین ہلاک ہو گئے!"
آپ ﷺ نے یہ جملہ تین مرتبہ فرمایا — تاکہ شدت سے اس سے روکیں۔

**ہلاکت کے معنی**
حدیث میں مذکور "ہلاکت" کے دو پہلو ہو سکتے ہیں:
# دین کی ہلاکت — یعنی غلو بذاتِ خود ہلاکتی عمل ہے، اس سے دین برباد ہوتا ہے۔
# جسمانی ہلاکت — یعنی غلو انسان کو اللہ کی نافرمانی تک لے جاتا ہے، جس کے نتیجے میں اللہ اسے ہلاک کرتا ہے۔

## بیرونی روابط
* تنطع - قاموس المعاني.
* التشدد والتنطع معناهما وأمثلة عنهما - إسلام ويب.

## حوالہ جات

زمرہ:اسلامی اصطلاحات
زمرہ:عقائد